KIRJALLINEN KYSYMYS E-2219/01

esittäjä(t): Ilda Figueiredo (GUE/NGL) komissiolle

(24. heinäkuuta 2001)

Aihe: Euron käyttöönotto ja pienyritykset

Kun euro otetaan käyttöön 1. tammikuuta 2002, pienyrittäjillä on tärkeä tehtävä kansalaisten valistamisessa, koska käytännössä he ovat kansalaisia lähimpinä oleva taho tässä asiassa. Pienyritykset ovat todellakin avainasemassa koko tässä kansallisten rahayksikköjen euroon vaihtamisprosessissa, mikä vaatii ylimääräisiä ponnisteluja kaiken, etenkin kirjanpitoon, sisäisiin ja ulkoisiin asiakirjoihin, tietojen käsittelyyn jne. tehtäviin muutoksiin liittyvän työn lisäksi.

Kun kyse on pienistä ja keskisuurista yrityksistä, etenkin Portugalissa, on välttämätöntä tukea asianmukaisesti näitä pienyritysten valtavia ponnisteluita sekä niiden taloudellisesti ja sosiaalisesti merkittävää panosta. Tähän tarkoitukseen myönnetyt tuet näyttävät minusta riittämättömiltä.

Voiko komissio vastata seuraaviin kysymyksiin:

- Mitä edellä mainittuun asiaan liittyviä tukia on myönnetty Portugalin ja EU:n muiden jäsenvaltioiden pienyrityksille? Kuinka moni portugalilainen yritys on saanut tällaista tukea?

- Mitä muita tukitoimia komissio aikoo toteuttaa, jotta euron käyttöönotosta pienyrityksille koituvat kustannukset olisivat mahdollisimman alhaiset?

Pedro Solbes Miran komission puolesta antama vastaus

(22. lokakuuta 2001)

Auttaakseen yrityksiä valmistautumaan euron käyttöönottoon komissio on toiminut läheisessä yhteistyössä jäsenvaltioiden ja eri järjestöjen kanssa tukeakseen pk-yrityksille tarkoitettuja tiedotuskampanjoita.

Prince-ohjelman osana vuosina 1999 ja 2000 julkaistiin euroa käsitteleviä tiedotushankkeita koskevat toinen ja kolmas ehdotuspyyntö. Näiden perusteella valituista pk-yrityksille suunnatuista hankkeista kahdessatoista yhteistyökumppanina oli Portugali. Hankkeita koskevat tiedot lähetetään suoraan parlamentin jäsenelle ja parlamentin sihteeristölle.

Eurosta kerrotaan Internet-sivuilla, joita päivitetään säännöllisesti ja jotka ovat kaikkien käytettävissä (suomeksi osoitteessa http://europa.eu.int/euro/html/home10.html?lang=10). Myös Europapers-sarjan julkaisut ovat Internetissä (http://europa.eu.int/comm/economy_finance/document/europap/eupidxen.htm).

Kirjanen Yrityksesi ja euro: strateginen opas ja siihen liittyvä cd-rom-levy julkaistiin vuonna 1999 ja sitä on jaettu laajalti euroneuvontakeskusten ja muiden palvelupisteiden kautta (noin 1 000 000 kappaletta).

Jäsenvaltioiden kanssa on tehty kumppanuussopimuksia kansallisten eurokampanjoiden yhteisrahoituksesta. Kampanjat on suunnattu eri kohderyhmille, mutta pk-yritykset ovat etusijalla. Portugalissa kampanjoiden kokonaisbudjetti oli 3 110 000 euroa vuonna 2000 ja 2 100 000 euroa vuonna 2001. Komission osuus näistä määristä oli 50 prosenttia.

Komissio tekee säännöllisesti myös FLASH-eurobarometrikyselyjä pk-yritysten valmistautumisesta euroon. Tämän perusteella komissio voi seurata jatkuvasti valmistelujen etenemistä maan, toimialan ja yrityskoon mukaan.

Myös euroneuvontakeskukset tarjoavat hyödyllistä apua ja neuvoja. Useimmista neuvontakeskuksista saa euron käyttöönottoon valmistelevaa aineistoa, kuten kirjasia, levykkeitä tai cd-rom-levyjä, ja ne järjestävät pk-yrityksille tarkoitettuja tiedotuskampanjoita.

Tiedotusaineiston kysynnän tai jakelun, euroaiheisilla Internet-sivuilla käymisen tai seminaareihin osallistumisen perusteella on mahdotonta sanoa, kuinka monta pk-yritystä on tavoitettu edellä mainituilla aloitteilla. Niiden tärkeimpänä tehtävänä on tehostaa käytettyjen menetelmien vaikutusta hyödyntämällä mahdollisimman paljon pääasiallisten toimijoiden (pankit, kirjanpitäjät, tilintarkastajat, kauppakamarit ja yritysjärjestöt) välistä synergiaa eli verkostovaikutusta, edistämällä kokeiluhankkeita, jotka voidaan laajentaa muihin järjestöihin, kumppaneihin, alueisiin ja maihin, ja tiedottamalla hyvistä toimintatavoista kaikkien mahdollisten kanavien kautta.

Komissio ei anna suoraa rahoitustukea yrityksille euron käyttöönoton johdosta eikä suunnitteilla ole tukitoimenpiteitä, joiden tarkoituksena olisi pitää käyttöönotosta aiheutuvat kustannukset mahdollisimman pieninä. Yrityksiä tukevat lähinnä jäsenvaltiot tai yritysjärjestöt, mutta niiden antama tuki koostuu pääasiassa tiedotuksesta ja neuvonnasta, ei rahoitusavusta.